'कश्मीर मुद्दे के लिए ब्रिटिश सांसद को घूस दी गई'  
पाकिस्तान की सरकार ने ब्रिटेन के सांसद जॉर्ज गैलोवे को कश्मीर मुद्दे को बढ़ावा देने के लिए गुप्त कोष से एक लाख 35 हजार पाउंड दिया।
पाकिस्तान की सरकार ने ब्रिटेन के सांसद जॉर्ज गैलोवे को कश्मीर मुद्दे को बढ़ावा देने के लिए गुप्त कोष से एक लाख 35 हजार पाउंड दिया। यह सूचना संसदीय पैनल को मुहैया कराई थी।  यह खुलासा मंगलवार को तब हुआ जब संसद के निचले सदन, नेशनल असेंबली की लोक लेखा समिति (पीएसी) ने एक ऑडिट रिपोर्ट का निरीक्षण किया। पीएसी की बैठक में शामिल होने वाले विदेश सचिव सलमान बशीर ने कहा कि मामले पर वहां मौजूद मीडिया से चर्चा नहीं की जा सकती है।  उन्होंने कहा कि ऑडिट रिपोर्ट में विदेश मंत्रालय का गुप्त कोष भी शामिल है और इस पर खुले फोरम में चर्चा नहीं हो सकती। पीएसी को सूचित किया गया कि ब्रिटिश सांसद गैलोवे ने एक लाख 35 हजार पाउंड लौटा दिया था। लंदन में पाकिस्तानी उच्चायोग ने उन्हें पाकिस्तान प्रोजेक्शन फंड से यह राशि दी लेकिन इसे कभी भी सरकारी खाते में नहीं डाला गया।  ऑडिट रिपोर्ट में कहा गया है कि कई बार ध्यान दिलाये जाने के बावजूद विदेश मंत्रालय ने कभी भी लेन-देन का आधिकारिक रिकॉर्ड उपलब्ध नहीं कराया। गुप्त कोष के इस्तेमाल पर पीएसी ने कई बार सवाल खड़े किए हैं। बशीर ने पैनल से कहा कि अगर पीएसी के सदस्य विदेश मंत्रालय द्वारा पहले भी गुप्त कोषों के इस्तेमाल के बारे में जानने को इच्छुक हैं तो बंद कमरे में इसके लिये विशेष सत्र की व्यवस्था की जा सकती है।